               EURÓPAI BIZOTTSÁG
            Brüsszel, 2021.1.13.
            COM(2021) 6 final
            2021/0002(NLE)
            Javaslat
            A TANÁCS HATÁROZATA
            az Európai Unió által az egységes árutovábbítási eljárásról szóló, 1987. május 20-i egyezménnyel létrehozott EU–CTC vegyes bizottságban az egyezmény módosításával kapcsolatban képviselendő álláspontról

               INDOKOLÁS

               1.A javaslat tárgya

               E javaslat tárgya az azzal kapcsolatos uniós álláspont kialakításáról szóló határozat, amelyet az EU–CTC
                  1
                egységes árutovábbítási vegyes bizottságban (a továbbiakban: vegyes bizottság) az egységes árutovábbítási eljárásról szóló 1987. május 20-i egyezmény
                  2
                (a továbbiakban: egyezmény) függelékeinek módosításáról szóló határozat tervezett elfogadásával kapcsolatban kell képviselni.

               2.A javaslat háttere

               2.1.Az egyezmény

               Az egyezmény célja, hogy megkönnyítse az áruk szállítását az Európai Unió és az egyezményt aláíró többi ország között. Kiterjeszti az uniós árutovábbítási vámeljárást
                  3
                az egyezménynek az Európai Uniótól eltérő szerződő feleire, valamint meghatározza a kereskedők és a vámhatóságok kötelezettségeit az ezen eljárás keretében az egyik szerződő féltől a másikhoz szállított áruk tekintetében. Az egyezmény 1988. január 1-jén hatályba lépett.

               Az Európai Unió az egyezmény szerződő fele. A többi szerződő fél az Izlandi Köztársaság, az Észak-macedón Köztársaság, a Norvég Királyság, a Szerb Köztársaság, a Svájci Államszövetség és a Török Köztársaság. Ezekre az országokra az egyezmény egységes árutovábbítási országokként hivatkozik.

               2.2.A vegyes bizottság

               A vegyes bizottság feladata az egyezmény igazgatása és megfelelő végrehajtásának biztosítása. A bizottság határozatok útján fogadja el az egyezmény függelékeinek módosításait.

               Az egyezmény 14. cikkének (2) bekezdése értelmében a vegyes bizottság határozatait a szerződő felek közös megegyezéssel
                  4
                fogadják el.

               2.3.A vegyes bizottság tervezett jogi aktusa

               A vegyes bizottság 2021 elején írásbeli eljárás keretében határozatot tervez elfogadni az egyezmény I. és III. függelékének módosításáról (a továbbiakban: a tervezett jogi aktus).

               A tervezett jogi aktus célja, hogy összhangba hozza az egyezményt az Uniós Vámkódexben
                  5
                (a továbbiakban: Vámkódex), valamint az ahhoz kapcsolódó, felhatalmazáson alapuló és végrehajtási jogi aktusokban rögzített, az árutovábbítási eljárásra és az áruk uniós vámjogi státusára vonatkozó rendelkezésekkel, továbbá hogy az Egyesült Királyság Unióból történő kilépését
                  6
                és az Egyesült Királyságnak az egyezményhez való csatlakozását követően elvégezze az egyezmény függelékeinek szükséges módosításait. Ezek a következők:

               Az (EU) 2015/2447 bizottsági végrehajtási rendelet
                  7
                (a továbbiakban: a végrehajtási jogi aktus) 311. cikke, amely a vámtartozás beszedésének átadása iránti megkeresést állapítja meg, 2019 szeptemberében módosult
                  8
               . A módosítás meghatározza a beszedés átadása iránti megkeresésre vonatkozó szabályokat arra az esetre, ha az árutovábbítási műveletben részt vevő ország vámhatósága bizonyítékot szerez arra vonatkozóan, hogy a vámtartozást eredményező események az adott ország területén következtek be. Ezekben az esetekben a hatóságnak kérelmeznie kell az indító országtól, hogy ruházza rá a beszedés megindításával járó felelősséget. Az indító országnak meghatározott időtartamon belül meg kell erősítenie, hogy a megkereső vámhatóságra ruházza át a vámtartozás beszedésének megindításával járó felelősséget. Ezért az egyezmény I. függelékének 50. cikkét, amely a végrehajtási jogi aktus 311. cikkének feleltethető meg, ennek megfelelően módosítani kell.

               A végrehajtási jogi aktusnak az uniós árutovábbítás esetén alkalmazandó üzletmenet-folytonossági eljárást leíró 72-04. melléklete 2020. június 30-án módosult, és az említett időponttól alkalmazandó
                  9
               . Az árutovábbítás esetén alkalmazandó üzletmenet-folytonossági eljárás nagyobb rugalmasságának lehetővé tétele, valamint a vámhatóságoknál felmerülő alakiságok és költségek csökkentése érdekében a papíralapú kezességi tanúsítványok és biztosítéknyújtás alóli mentességről szóló tanúsítványok érvényességét meghosszabbították. Az egyezmény I. függelékének 79. cikkét és az egyezmény I. függeléke II. melléklete III. fejezetének 19.3. pontját, amely a végrehajtási jogi aktus 72-04. melléklete I. része III. fejezetének 19.3. pontját tükrözi, ennek megfelelően módosítani kell.

               Amint az Uniós Vámkódex Észak-Írország kivételével már nem lesz alkalmazandó az Egyesült Királyságra és az Egyesült Királyságban, az Egyesült Királyság különálló szerződő félként csatlakozik az egyezményhez
                  10
               , és alkalmazni kell a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyvet
                  11
               . Az egyezmény hivatkozik az uniós tagállamokra és az egységes árutovábbítási országokra, valamint a megfelelő országkódokra. Ezért megfelelően módosítani kell az egyezmény III. függelékét az Egyesült Királyság Észak-Írország tekintetében történő megkülönböztetése, valamint annak feltüntetése érdekében, hogy az Uniós Vámkódex – különösen a biztosítéknyújtásra vonatkozó rendelkezések tekintetében – alkalmazandó Észak-Írországban.

               Az egyezmény további módosításairól szóló vegyes bizottsági határozattervezetre vonatkozó uniós álláspont a Tanács által (különösen az Uniós Vámkódexre vonatkozó, felhatalmazáson alapuló és végrehajtási jogi aktusok rendelkezéseiben) már elfogadott uniós szabályokon alapul. Az Írországról/Észak-Írországról szóló jegyzőkönyv alkalmazásával kapcsolatos tartalom összhangban van a szóban forgó jegyzőkönyvvel.

               A tervezett jogi aktus kötelező erejű lesz a felekre nézve, összhangban az említett határozat 2. cikkével, amely úgy rendelkezik, hogy az az elfogadásának napján lép hatályba.

               A papíralapú kezességi tanúsítványok és biztosítéknyújtás alóli mentességről szóló tanúsítványok érvényességére vonatkozó rendelkezéseket visszamenőleges hatállyal, 2020. június 30-tól kell alkalmazni. Az uniós jog és az egyezmény értelmében a kezesek számára egyenlő feltételeket kell biztosítani. A tanúsítványok meghosszabbított érvényességi ideje az uniós vámjogszabályok értelmében már 2020. június 30-tól hatályos.

               Az Írországról/Észak-Írországról szóló jegyzőkönyv alkalmazására vonatkozó rendelkezések attól az időponttól alkalmazandók, amelytől kezdődően az Uniós Vámkódex az Egyesült Királyságra és az Egyesült Királyságban már nem alkalmazandó – kivéve Észak-Írországot, ahol az Uniós Vámkódex ezen időpontot követően is alkalmazandó marad –, és az Egyesült Királyság külön szerződő félként csatlakozik az egyezményhez.

               Az egyezmény 15. cikke (3) bekezdésének megfelelően a szerződő felek az egyezményt módosító határozatokat saját jogszabályaik szerint léptetik hatályba.

               3.Az Unió által képviselendő álláspont

                  Az Unió által képviselendő javasolt álláspont az egyezmény I. és III. függelékének a módosítására irányul annak érdekében, hogy azok összhangba kerüljenek a következőkkel:

                  ·az uniós árutovábbítási eljárásokra vonatkozó uniós vámjog és különösen a végrehajtási jogi aktus módosított 311. cikke, amely megállapítja a vámtartozás beszedésének átadása iránti megkeresést, valamint a végrehajtási jogi aktus 72-04. melléklete az üzletmenet-folytonossági eljárásban használt papíralapú kezességi tanúsítványok és biztosítéknyújtás alóli mentességről szóló tanúsítványok érvényessége tekintetében;

                  ·az Írországról/Észak-Írországról szóló jegyzőkönyv alkalmazása és különösen adott esetben az Egyesült Királyság megkülönböztetése Észak-Írország tekintetében.

               A javasolt álláspont összhangban van a közös kereskedelempolitikával.

               Az egyezménynek a hatályos uniós jogszabályokkal való teljes körű összehangolása, valamint ezáltal az uniós árutovábbításra és az egységes árutovábbítási eljárásra vonatkozó rendelkezések következetes végrehajtására vonatkozó egységes feltételek megteremtése révén az egyezmény javasolt módosításai jelentős és kézzelfogható előnyökkel járnának mind a kereskedők, mind pedig a vámigazgatási szervek számára.

               4.Jogalap

               4.1.Eljárási jogalap

               4.1.1.Általános elvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               Az egyezmény 15. cikkének (3) bekezdése úgy rendelkezik, hogy az EU–CTC vegyes bizottság határozattal fogadja el az egyezmény függelékeinek módosításait.

               4.1.2.A jelen esetre történő alkalmazás

               A vegyes bizottság létrehozásáról megállapodás rendelkezik, mégpedig az egységes árutovábbítási eljárásról szóló egyezmény.

               A vegyes bizottság által elfogadandó határozat joghatással bíró jogi aktus. A tervezett jogi aktus az egyezmény 15. cikke (3) bekezdésének és 20. cikkének megfelelően a nemzetközi jog értelmében kötelező érvényű lesz.

               A tervezett jogi aktus nem egészíti ki és nem módosítja az egyezmény intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Általános elvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.

               4.2.2.A jelen esetre történő alkalmazás

               A tervezett jogi aktus elsődleges célkitűzése és tartalma az árukra vonatkozó hatékony határátlépési eljárások biztosításának célkitűzéséhez kapcsolódik. A tervezett jogi aktus elsődleges célkitűzése és tartalma tehát a közös kereskedelempolitikával kapcsolatos.

               Ezért a javasolt határozat anyagi jogalapja az EUMSZ 207. cikke.

               4.3.Következtetés

               A javasolt határozat jogalapja az EUMSZ 207. cikke, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a vegyes bizottság jogi aktusa módosítja az egyezményt és annak függelékeit, elfogadását követően helyénvaló kihirdetni azt az Európai Unió Hivatalos Lapjában.

               2021/0002 (NLE)

               Javaslat

               A TANÁCS HATÁROZATA

               az Európai Unió által az egységes árutovábbítási eljárásról szóló, 1987. május 20-i egyezménnyel létrehozott EU–CTC vegyes bizottságban az egyezmény módosításával kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikkére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)Az egységes árutovábbítási eljárásról szóló egyezmény
                  12
                (a továbbiakban: egyezmény) az Európai Gazdasági Közösség, az Osztrák Köztársaság, a Finn Köztársaság, az Izlandi Köztársaság, a Norvég Köztársaság, a Svéd Köztársaság és a Svájci Államszövetség között jött létre 1987. május 20-án, és 1988. január 1-jén hatályba lépett.

               (2)Az egyezmény 15. cikke (3) bekezdésének a) pontja értelmében az egyezménnyel létrehozott vegyes bizottság határozattal fogadhatja el az egyezmény függelékeinek módosításait.

               (3)A vegyes bizottság 2021 elején határozatot tervez elfogadni az egyezmény I. és III. függelékének módosításáról.

               (4)Helyénvaló meghatározni az Unió nevében a vegyes bizottságban képviselendő álláspontot, mivel az egyezmény I. és III. függelékét módosító határozat kötelező érvényű lesz az Unióra nézve.

               (5)Az (EU) 2015/2447 bizottsági végrehajtási rendelet
                  13
                (a továbbiakban: a végrehajtási jogi aktus) 311. cikke, amely a vámtartozás beszedésének átadása iránti megkeresést állapítja meg, módosult
                  14
               . A cikk új (3) és (4) bekezdése szerint, ha az árutovábbítási műveletben részt vevő ország vámhatósága bizonyítékot szerez arra vonatkozóan, hogy a vámtartozáshoz vezető események saját területén következtek be, az említett hatóság kérelmet küld az indító ország részére, hogy ruházza rá a beszedés megindításával járó felelősséget. Az indító országnak meghatározott időtartamon belül meg kell erősítenie, hogy a megkereső vámhatóságra ruházza át a vámtartozás beszedésének megindításával járó felelősséget. Ezért az egyezmény I. függelékének 50. cikkét, amely a végrehajtási jogi aktus 311. cikkének rendelkezéseit tükrözi, ennek megfelelően módosítani kell.

               (6)A végrehajtási jogi aktusnak az uniós árutovábbítás esetén alkalmazandó üzletmenet-folytonossági eljárást leíró 72-04. melléklete módosult
                  15
               . Az árutovábbítás esetén alkalmazandó üzletmenet-folytonossági eljárás nagyobb rugalmasságának lehetővé tétele, valamint a vámhatóságoknál felmerülő alakiságok és költségek csökkentése érdekében a papíralapú kezességi tanúsítványok és biztosítéknyújtás alóli mentességről szóló tanúsítványok érvényességét meghosszabbították. Ezért az egyezmény I. függelékének 79. cikkét és az egyezmény I. függeléke II. melléklete III. fejezetének 19.3. pontját, amely a végrehajtási jogi aktus 72-04. melléklete I. része III. fejezetének 19.3. pontját tükrözi, ennek megfelelően módosítani kell.

               (7)Amint az Uniós Vámkódex Észak-Írország kivételével már nem lesz alkalmazandó az Egyesült Királyságra és az Egyesült Királyságban, az Egyesült Királyság különálló szerződő félként csatlakozik az egyezményhez
                  16
               , és alkalmazni kell a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyvet
                  17
               . Az egyezmény hivatkozik az uniós tagállamok és az egységes árutovábbítási országok neveire, valamint a megfelelő országkódokra. Ezért megfelelően módosítani kell az egyezmény III. függelékét annak feltüntetése érdekében, hogy az Egyesült Királyság egységes árutovábbítási ország, és hogy az Uniós Vámkódex – különösen a biztosítéknyújtásra vonatkozó rendelkezések tekintetében – alkalmazandó Észak-Írországban,

               ELFOGADTA EZT A HATÁROZATOT:

               1. cikk

               A vegyes bizottság 33. vagy azt követő ülésein vagy írásbeli eljárás keretében az egyezmény függelékeinek módosításával kapcsolatban az Unió által képviselendő álláspont a vegyes bizottság határozatának az e határozathoz csatolt tervezetén alapul.

               A vegyes bizottság határozattervezetének kisebb módosításairól a vegyes bizottságban részt vevő uniós képviselők újabb tanácsi határozat nélkül is megállapodhatnak.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        CTC: „Common Transit Countries”, azaz egységes árutovábbítási országok.

                     (2)

                        HL L 226., 1987.8.13., 2. o.

                     (3)

                        Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.), 226. és 227. cikk.

                     (4)

                        Egyetlen szerződő fél sem emelt kifogást.

                     (5)

                        Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).

                     (6)

                        HL L 29., 2020.1.31., 7. o.

                     (7)

                        A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

                     (8)

                        A Bizottság (EU) 2019/1394 végrehajtási rendelete (2019. szeptember 10.) az (EU) 2015/2447 végrehajtási rendeletnek az engedélyezett gazdálkodókra, a szabad forgalomba bocsátás felügyeletére és az Unió vámterületéről történő kiléptetésre vonatkozó egyes szabályok tekintetében történő módosításáról és helyesbítéséről (HL L 234., 2019.9.11., 1. o.).

                     (9)

                        A Bizottság (EU) 893/2020 végrehajtási rendelete (2020. június 29.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról szóló (EU) 2015/2447 végrehajtási rendelet módosításáról, (HL L 206., 2020.6.30., 8. o.).

                     (10)

                        Az EU–CTC vegyes bizottság 1/2018 határozata (2018. december 4.) az Egyesült Királyságnak az egységes árutovábbítási eljárásról szóló egyezményhez való csatlakozásra történő felkéréséről [2018/1987] (HL L 317., 2018.12.14., 47. o.).

                     (11)

                        HL L 29., 2020.1.31., 102. o.

                     (12)

                        HL L 226., 1987.8.13., 2. o.

                     (13)

                        A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

                     (14)

                        A Bizottság (EU) 2019/1394 végrehajtási rendelete (2019. szeptember 10.) az (EU) 2015/2447 végrehajtási rendeletnek az engedélyezett gazdálkodókra, a szabad forgalomba bocsátás felügyeletére és az Unió vámterületéről történő kiléptetésre vonatkozó egyes szabályok tekintetében történő módosításáról és helyesbítéséről (HL L 234., 2019.9.11., 1. o.).

                     (15)

                        A Bizottság (EU) 893/2020 végrehajtási rendelete (2020. június 29.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról szóló (EU) 2015/2447 végrehajtási rendelet módosításáról, (HL L 206., 2020.6.30., 8. o.).

                     (16)

                        Az EU–CTC vegyes bizottság 1/2018 határozata (2018. december 4.) az Egyesült Királyságnak az egységes árutovábbítási eljárásról szóló egyezményhez való csatlakozásra történő felkéréséről [2018/1987] (HL L 317., 2018.12.14., 47. o.).

                     (17)

                        HL L 29., 2020.1.31., 102. o.

    ---documentbreak---

               EURÓPAI BIZOTTSÁG
            Brüsszel, 2021.1.13.
            COM(2021) 6 final
            MELLÉKLET
            a következőhöz:
            Javaslat – a Tanács határozata
            az Európai Unió által az egységes árutovábbítási eljárásról szóló, 1987. május 20-i egyezménnyel létrehozott EU–CTC vegyes bizottságban az egyezmény módosításával kapcsolatban képviselendő álláspontról

               TERVEZET
                  Az egységes árutovábbítási eljárásról szóló, 1987. május 20-i egyezménnyel létrehozott EU–CTC vegyes bizottság      /2021 határozata
                  (2021.......)
                  az egyezmény I. és III. függelékének módosításáról

               AZ EU–CTC VEGYES BIZOTTSÁG,

               tekintettel az egységes árutovábbítási eljárásról szóló, 1987. május 20-i egyezményre és különösen annak 15. cikke (3) bekezdésének a) pontjára,

               mivel:

               (1)Az egységes árutovábbítási eljárásról szóló, 1987. május 20-i egyezmény
                  1
                (a továbbiakban: egyezmény) 15. cikke (3) bekezdésének a) pontja szerint az egyezménnyel létrehozott vegyes bizottság határozattal fogadja el az egyezmény függelékeinek módosításait.

               (2)Az (EU) 2015/2447 bizottsági végrehajtási rendelet
                  2
                311. cikke, amely a vámtartozás beszedésének átadása iránti megkeresést állapítja meg, módosult
                  3
               . A cikk új (3) és (4) bekezdése szerint, ha az árutovábbítási műveletben részt vevő ország vámhatósága bizonyítékot szerez arra vonatkozóan, hogy a vámtartozást eredményező események saját területén következtek be, e hatóság kérelmet küld az indító ország részére, hogy ruházza rá a beszedés megindításával járó felelősséget. Az indító országnak meghatározott időtartamon belül meg kell erősítenie, hogy a megkereső vámhatóságra ruházza át a vámtartozás beszedésének megindítására vonatkozó illetékességet. Ezért az egyezmény I. függelékének 50. cikkét, amely az (EU) 2015/2447 bizottsági végrehajtási rendelet 311. cikkének rendelkezéseit tükrözi, ennek megfelelően módosítani kell.

               (3)Az (EU) 2015/2447 bizottsági végrehajtási rendeletnek az uniós árutovábbítás esetén alkalmazandó üzletmenet-folytonossági eljárást leíró 72-04. melléklete módosult
                  4
               , és módosult változata 2020. június 30-tól alkalmazandó. A III. fejezet módosított 19.3. pontja szerint az (EU) 2015/2447 végrehajtási rendelet 72-04. mellékletében előírt papíralapú kezességi tanúsítványok és biztosítéknyújtás alóli mentességről szóló tanúsítványok érvényességét meghosszabbították az árutovábbítás esetén alkalmazandó üzletmenet-folytonossági eljárás nagyobb rugalmasságának lehetővé tétele, valamint a vámhatóságoknál felmerülő alakiságok és költségek csökkentése érdekében. Ezért az egyezmény I. függelékének 79. cikkét és az egyezmény I. függeléke II. melléklete III. fejezetének 19.3. pontját, amelyek az említett végrehajtási rendelet 72-04. melléklete I. része III. fejezetének 19.3. pontját tükrözik, ennek megfelelően módosítani kell. Ezt a módosítást szintén 2020. június 30-tól kell alkalmazni annak érdekében, hogy az uniós vámjogszabályok és az egyezmény értelmében egyenlő feltételek vonatkozzanak a kezesekre.

               (4)A kezesi kötelezettségvállalások formanyomtatványait az egyezmény III. függelékének C1., C2., C4., C5. és C6. melléklete tartalmazza. Ezek a formanyomtatványok felsorolják az Unió tagállamait és az egyezmény többi szerződő felét. Az EU-CTC vegyes bizottság 2/2018 határozata
                  5
                törli az Egyesült Királyságra mint uniós tagállamra való hivatkozásokat, és azokat az Egyesült Királyságra mint egységes árutovábbítási országra való hivatkozásokkal váltja fel attól a naptól kezdődően, amikor az Egyesült Királyság önálló szerződő félként történő csatlakozása hatályba lép. Ugyanakkor az Írországról/Észak-Írországról szóló jegyzőkönyv
                  6
                alkalmazásának következményeként az uniós árutovábbítási műveletek tekintetében Észak-Írországot úgy kell felsorolni, hogy a tagállamokban érvényes biztosítékok Észak-Írországban is érvényesek legyenek.

               (5)Az Írországról/Észak-Írországról szóló jegyzőkönyv alkalmazásának következményeként és a 471/2009/EK rendelet
                  7
                5. cikkének (2) bekezdésével összhangban bevezették az Egyesült Királyság Észak-Írország tekintetében történő megkülönböztetésére szolgáló új „XI” kódot
                  8
               . Az egyezmény III. függelékének A2. és B1. mellékletében meghatározott országkódok használatát ennek megfelelően módosítani kell.

               (6)Az új „XI” kód helyes alkalmazásának biztosítása érdekében az egyezményben az országkódok használatára vonatkozó valamennyi jelölésnek hivatkoznia kell az egyezmény III. függelékének A2. vagy B1. mellékletére.

               (7)Az EU–CTC vegyes bizottság 2/2018 határozata 2021. január 1-jén lép hatályba, miután az EU–CTC vegyes bizottság 1/2019 határozata
                  9
                2019. december 4-én hatályba lépett. Míg az 1/2019 határozat bevezette az „Észak-macedón Köztársaság” új elnevezést az egyezmény III. függelékének C1., C2., C4., C5. és C6. mellékletében szereplő, a kezesi kötelezettségvállalásokra vonatkozó formanyomtatványokon, addig a 2/2018 határozat a C1., C2. és C4. mellékletben tévedésből ismét bevezette a „Macedónia Volt Jugoszláv régi Köztársaság” elnevezést. Ezért e formanyomtatványokon vissza kell állítani az „Észak-macedón Köztársaság” új elnevezést.

               Az egyezményt ezért ennek megfelelően módosítani kell,

               ELFOGADTA EZT A HATÁROZATOT:

               1. cikk

               (1)Az egyezmény I. függeléke az e határozat A. mellékletében foglaltaknak megfelelően módosul.

               (2)Az egyezmény III. függeléke az e határozat B. mellékletében foglaltaknak megfelelően módosul.

               2. cikk

               Ez a határozat az elfogadásának napján lép hatályba.

               Az A. melléklet 2. és 3. pontja 2020. június 30-tól alkalmazandó.

               A B. melléklet 1–4. pontja attól a naptól alkalmazandó, amikor az Egyesült Királyság szerződő félként csatlakozik az egyezményhez.

               Kelt …-ban/-ben, …-án/-én.

                     a vegyes bizottság részéről

                     az elnök

               A. melléklet

               Az egyezmény I. függeléke a következőképpen módosul:

               1.Az 50. cikk a következő 3. és 4. bekezdéssel egészül ki:

               „3. Ha az egységes árutovábbítási műveletben részt vevő ország vámhatósága a 114. cikk (2) bekezdésének a) pontjában említett határidő előtt bizonyítékot szerez arra vonatkozóan, hogy a tartozást eredményező események saját területén következtek be, e hatóság haladéktalanul, de mindenképpen e határidőig megfelelően indokolt kérelmet küld az indító ország vámhatósága részére, hogy a kérelmező vámhatóságra ruházza át a vámtartozás beszedésének megindításával járó felelősséget.

               4. Az indító ország vámhatósága visszaigazolja a 3. bekezdésnek megfelelően megküldött kérelem átvételét, és a kérelem megküldésének időpontjától számított 28 napon belül tájékoztatja a kérelmező vámhatóságot arról, hogy teljesíti-e a kérelmet és a kérelmező hatóságra ruházza-e át a vámtartozás beszedésének megindításával járó felelősséget.”

               2.A 79. cikkben:

               a)a 2. bekezdés helyébe a következő szöveg lép:

               „2. A kezességi tanúsítvány vagy a biztosítéknyújtás alóli mentességről szóló tanúsítvány érvényességének időtartama nem haladhatja meg az öt évet. Ezt az időtartamot a biztosítéknyújtás helye szerinti vámhivatal ugyanakkor egy alkalommal legfeljebb öt évvel meghosszabbíthatja.”

               b)a 2. bekezdés után a szöveg a következő 3. és 4. bekezdéssel egészül ki:

               „3. Amennyiben a biztosítéknyújtás helye szerinti vámhivatal a tanúsítvány érvényességi ideje alatt tájékoztatást kap arról, hogy a tanúsítvány a változások sokasága következtében nem kellően olvasható, és azt az indító vámhivatal elutasíthatja, a biztosítéknyújtás helye szerinti vámhivatal érvényteleníti a tanúsítványt, és adott esetben újat állít ki.

               4. A kétéves érvényességi idejű tanúsítványok érvényben maradnak. Érvényességük időtartamát a biztosítéknyújtás helye szerinti vámhivatal egy alkalommal legfeljebb öt évvel meghosszabbíthatja.”

               3.A II. melléklet III. fejezetében a 19.3. pont helyébe a következő szöveg lép:

               „19.3. A kezességi tanúsítvány vagy a biztosítéknyújtás alóli mentességről szóló tanúsítvány érvényességének időtartama nem haladhatja meg az öt évet. Ezt az időtartamot a biztosítéknyújtás helye szerinti vámhivatal ugyanakkor egy alkalommal legfeljebb öt évvel meghosszabbíthatja.

               Amennyiben a biztosítéknyújtás helye szerinti vámhivatal a tanúsítvány érvényességi ideje alatt tájékoztatást kap arról, hogy a tanúsítvány a változások sokasága következtében nem kellően olvasható, és azt az indító vámhivatal elutasíthatja, a biztosítéknyújtás helye szerinti vámhivatal érvényteleníti a tanúsítványt, és adott esetben újat állít ki.

               A kétéves érvényességi idejű tanúsítványok érvényben maradnak. Érvényességük időtartamát a biztosítéknyújtás helye szerinti vámhivatal egy alkalommal legfeljebb öt évvel meghosszabbíthatja.”

               B. melléklet

               Az egyezmény III. függeléke a következőképpen módosul:

               1.Az A1. melléklet II. címe II. fejezetének az árutovábbítási nyilatkozat adatainak részleteire vonatkozó B. pontjában a „BIZTOSÍTÉKHIVATKOZÁS” pont 2. mezőjében az „(ISO alfa-2 országkód)” szöveg helyébe a következő szöveg lép:

               „(az A2. mellékletben szereplő országkód)”.

               2.Az A2. melléklet 1. pontja a következő mondattal egészül ki:

               „Az XI kód Észak-Írország esetében használatos.”

               3.Az A4. melléklet 1. pontjának 2. mezőjében az „(ISO alfa-2 országkód)” szöveg helyébe a következő szöveg lép:

               „(az A2. mellékletben szereplő országkód)”.

               4.A B1. mellékletben az 51. rovat a következőképpen módosul:

               a)a „GBEgyesült Királyság” szöveg helyébe a következő szöveg lép:

               „GB
                     Egyesült Királyság (Észak-Írország nélkül)”;

               b)a lista a következő elemmel egészül ki:

               „XI
                     Észak-Írország”.

               5.A C1. melléklet 1. pontja a következőképpen módosul:

               a)a „Macedónia Volt Jugoszláv Köztársaság” szöveg helyébe az „Észak-macedón Köztársaság” szöveg lép;

               b)a „Nagy-Britannia és Észak-Írország Egyesült Királysága3” szöveg a 3. végjegyzet előtt a következő szövegű 3a. végjegyzettel egészül ki:

               „A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni. Ezért az Európai Unió vámterületén letelepedett kezes köteles megadni egy kézbesítési címet vagy kijelölni egy képviselőt Észak-Írországban, ha a biztosíték felhasználható ott. Ha azonban az egységes árutovábbítással összefüggésben a biztosítékot az Európai Unióban és az Egyesült Királyságban érvényesnek nyilvánították, egyetlen egyesült királyságbeli kézbesítési cím vagy kijelölt képviselő az Egyesült Királyság egész területét lefedheti, Észak-Írországot is beleértve.”

               6.A C2. melléklet 1. pontja a következőképpen módosul:

               a)a „Macedónia Volt Jugoszláv Köztársaság” szöveg helyébe az „Észak-macedón Köztársaság” szöveg lép;

               b)a „Nagy-Britannia és Észak-Írország Egyesült Királysága” szöveg a következő szövegű 2 a. végjegyzettel egészül ki:

               „A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni. Ezért az Európai Unió vámterületén letelepedett kezes köteles megadni egy kézbesítési címet vagy kijelölni egy képviselőt Észak-Írországban, ha a biztosíték felhasználható ott. Ha azonban az egységes árutovábbítással összefüggésben a biztosítékot az Európai Unióban és az Egyesült Királyságban érvényesnek nyilvánították, egyetlen egyesült királyságbeli kézbesítési cím vagy kijelölt képviselő az Egyesült Királyság egész területét lefedheti, Észak-Írországot is beleértve.”

               7.A C4. melléklet 1. pontja a következőképpen módosul:

               a)a „Macedónia Volt Jugoszláv Köztársaság” szöveg helyébe az „Észak-macedón Köztársaság” szöveg lép;

               b)a „Nagy-Britannia és Észak-Írország Egyesült Királysága3” szöveg a 3. végjegyzet előtt a következő szövegű 3a. végjegyzettel egészül ki:

               „A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni. Ezért az Európai Unió vámterületén letelepedett kezes köteles megadni egy kézbesítési címet vagy kijelölni egy képviselőt Észak-Írországban, ha a biztosíték felhasználható ott. Ha azonban az egységes árutovábbítással összefüggésben a biztosítékot az Európai Unióban és az Egyesült Királyságban érvényesnek nyilvánították, egyetlen egyesült királyságbeli kézbesítési cím vagy kijelölt képviselő az Egyesült Királyság egész területét lefedheti, Észak-Írországot is beleértve.”

               8.A C5. mellékletben a 7. sor a következőképpen módosul:

               1.az „Egyesült Királyság” szöveg a következő szövegű (**) lábjegyzettel egészül ki:

               2.„(**) A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni.”

               9.A C6. mellékletben a 6. sor a következőképpen módosul:

               1.az „Egyesült Királyság” szöveg a következő szövegű (**) lábjegyzettel egészül ki:

               2.„(**) A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv értelmében Észak-Írországot e biztosíték alkalmazásában az Európai Unió részének kell tekinteni. ”

                     (1)

                        HL L 226., 1987.8.13., 2. o.

                     (2)

                        A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

                     (3)

                        A Bizottság (EU) 2019/1394 végrehajtási rendelete (2019. szeptember 10.) az (EU) 2015/2447 végrehajtási rendeletnek az engedélyezett gazdálkodókra, a szabad forgalomba bocsátás felügyeletére és az Unió vámterületéről történő kiléptetésre vonatkozó egyes szabályok tekintetében történő módosításáról és helyesbítéséről (HL L 234., 2019.9.11., 1. o.).

                     (4)

                        A Bizottság (EU) 2020/893 végrehajtási rendelete (2020. június 29.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról szóló (EU) 2015/2447 végrehajtási rendelet módosításáról, (HL L 206., 2020.6.30., 8. o.).

                     (5)

                        HL L 317., 2018.12.14., 48. o.

                     (6)

                        A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyv (HL L 29., 2020.1.31., 102. o.).

                     (7)

                        Az Európai Parlament és a Tanács 471/2009/EK rendelete (2009. május 6.) a Közösség harmadik országokkal folytatott külkereskedelmére vonatkozó statisztikáról, valamint az 1172/95/EK tanácsi rendelet hatályon kívül helyezéséről (HL L 152., 2009.6.16., 23. o.).

                     (8)

                        A Bizottság (EU) 2020/1470 végrehajtási rendelete (2020. október 12.) a nemzetközi árukereskedelemmel kapcsolatos európai statisztika területén alkalmazandó ország- és területnómenklatúráról, valamint más vállalkozásstatisztikák földrajzi bontásáról (HL L 334., 2020.10.13., 2. o.).

                     (9)

                        HL L 103., 2020.4.3., 47. o.


               EURÓPAI BIZOTTSÁG
            Brüsszel, 2021.1.27.
            COM(2021) 27 final
            2021/0014(NLE)
            Javaslat
            A TANÁCS HATÁROZATA
            az Európai Unió által az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodás keretében működő kereskedelmi bizottságban a kereskedelmi megállapodás XII. melléklete (Kormányzati beszerzések) 1. függelékének módosításával kapcsolatban képviselendő álláspontról

               INDOKOLÁS

               1.A javaslat tárgya

               E javaslat tárgya az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi megállapodás (a továbbiakban: kereskedelmi megállapodás) keretében működő kereskedelmi bizottságban a megállapodásnak és különösen annak 191. cikke tervezett elfogadása vonatkozásában az Unió nevében képviselendő álláspont meghatározásáról szóló határozat.

               A kereskedelmi megállapodás 191. cikke meghatározza, hogy a Felek milyen eljárásokkal módosíthatják vagy helyesbíthetik a kereskedelmi megállapodás VI. címének hatálya alá tartozó beszerzések körét.

               A kereskedelmi megállapodás XII. melléklete (Kormányzati beszerzések) 1. függeléke A. szakaszának 1. alszakasza (Központi kormányzati szervek) meghatározza, hogy Kolumbia mely központi kormányzati szerveinek beszerzései tartoznak a VI. cikk hatálya alá.

               A kormányzati beszerzési albizottság 2019. október 17-én Bogotában (Kolumbia) tartott ülésén tájékoztatta az Uniót azon szándékáról, hogy a 2011 után létrehozott, a végrehajtói szinthez tartozó hat ügynökség hozzáadásával aktualizálja a központi szintű beszerzést végző szervek jegyzékét. Az Unió és Kolumbia közötti kereskedelmi megállapodásra irányuló tárgyalások 2010. évi lezárásakor az ilyen ügynökségek által jelenleg gyakorolt hatásköröket miniszteri szintű beszerzést végző szervek gyakorolták. Ezek az ügynökségek jelenleg nem szerepelnek Kolumbia központi szintű beszerzést végző szerveinek jegyzékén.

               Az Unió és Kolumbia megállapodnak a kereskedelmi megállapodás XII. melléklete 1. függeléke A. szakasza 1. alszakaszának módosításában. Az Unió és Kolumbia megállapodnak abban, hogy ez az aktualizálás nem igényel kompenzációs kiigazítást, mivel ez a kereskedelmi megállapodás 191. cikkének (2) bekezdése szerinti kisebb módosítás.

               A kereskedelmi megállapodás 14. cikkének (3) bekezdése értelmében, összefüggésben a 12. cikk (4) bekezdésével, a kereskedelmi megállapodás XIII. melléklete 1. függeléke A. szakasza 1. alszakaszának módosítására vonatkozó határozatot az Európai Unió és Kolumbia (a továbbiakban: az érintett aláíró andoki ország) elfogadhatja a megállapodás keretében létrehozott kereskedelmi bizottságban, mivel a határozat kizárólag e két Fél kétoldalú kapcsolataira vonatkozik.

               2.A javaslat háttere

               2.1.A kereskedelmi megállapodás

               A kereskedelmi megállapodás célja, hogy megnyissa a piacokat és növelje az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi kapcsolatok stabilitását.

               A kereskedelmi megállapodás egyik kulcsfontosságú célkitűzése a Felek közbeszerzési piacának tényleges és kölcsönös megnyitása. A kereskedelmi megállapodás közbeszerzésről szóló VI. címének célkitűzése kettős: olyan közbeszerzési szabályok megállapítása, amelyek célja a közbeszerzési szerződések átlátható, hatékony és megkülönböztetésmentes módon történő megkötése, valamint a közbeszerzési piacoknak a másik Fél ajánlattevői, árui és szolgáltatásai előtti kölcsönös megnyitása. Ennek fényében az Unió és Kolumbia kétoldalú tárgyalásokat folytatott arról, hogy kölcsönösen hozzáférjenek egymás azon közbeszerzési pályázataihoz, amelyek a kormányzati beszerzésekről szóló fejezet hatálya alá esnek. A kormányzati beszerzésekről szóló fejezet hatálya meghatározza, hogy mely közbeszerzési eljárásokra vonatkoznak a tárgyalások során megállapított eljárási és anyagi jogi szabályok.

               Az Unió és Kolumbia egyetértenek abban, hogy az e határozatban meghatározott hat ügynökség hozzáadásával naprakésszé kell tenni Kolumbia központi szintű beszerzést végző szerveinek jegyzékét.

               Ennek megfelelően az Unió és Kolumbia megállapodnak abban, hogy kompenzációs kiigazítások nélkül módosítják a kereskedelmi megállapodás XII. melléklete 1. függeléke A. szakasza 1. alszakaszát, mivel ez a kereskedelmi megállapodás 191. cikkének (2) bekezdése szerinti kisebb módosítás.

               2.2.A kereskedelmi bizottság

               A kereskedelmi megállapodás 12. cikkével létrehozott kereskedelmi bizottság felügyeli és elősegíti a kereskedelmi megállapodás működését és rendelkezéseinek helyes alkalmazását; értékeli a kereskedelmi megállapodás alkalmazásának eredményeit, különösen a kereskedelmi és a gazdasági kapcsolatok alakulását a Felek között; felügyeli valamennyi, a kereskedelmi megállapodás alapján létrehozott szakosított testület munkáját, és ajánlást tesz a szükséges fellépésekre; értékelést végez és határozatokat fogad el bármely, a szakosított testületek által elé terjesztett tárgyban; valamint elfogadja saját eljárási szabályzatát, valamint üléseinek rendjét és azok napirendjét. A kereskedelmi bizottság a határozatait konszenzussal fogadja el. A határozatok kötelező érvényűek a Felekre nézve, akik megteszik az azok végrehajtásához szükséges intézkedéseket. A kereskedelmi megállapodás 12. cikkének (4) bekezdésében szereplő esetekben az Unió és az érintett andoki aláíró ország bármilyen határozatot elfogadhat, és e határozatnak csak e Felek viszonyában lesz hatálya, feltéve, hogy az ilyen határozat nem érinti más aláíró andoki ország jogait és kötelezettségeit (a 14. cikk (3) bekezdése).

               2.3.A kereskedelmi bizottság tervezett jogi aktusa

               A kormányzati beszerzési albizottság 2019. október 17-én Bogotában (Kolumbia) tartott 6. ülésén tájékoztatta az Uniót azon szándékáról, hogy a 2011 után létrehozott, a végrehajtói szinthez tartozó hat ügynökség hozzáadásával aktualizálja a központi szintű beszerzést végző szervek jegyzékét.

               A tervezett jogi aktus célja a kereskedelmi megállapodás XII. melléklete (Kormányzati beszerzések) 1. függeléke A. szakasza 1. alszakaszának (Központi kormányzati szervek) módosítása, amely meghatározza, hogy Kolumbia mely központinál alacsonyabb szintű kormányzati szerveinek közbeszerzési eljárásai tartoznak a VI. cím hatálya alá.

               A javasolt módosítás aktualizálni fogja a központi szintű beszerzést végző szervek jegyzékét hat, 2011 után létrehozott ügynökség hozzáadásával, amelyek a végrehajtói szinthez tartoznak.

               A tervezett jogi aktus a Felekre nézve kötelezővé válik a kereskedelmi megállapodás 14. cikke (2) bekezdésének megfelelően, amely a következőképpen rendelkezik: „A kereskedelmi bizottság által elfogadott határozatok kötelezőek a Felekre nézve, akik a határozatok végrehajtásához szükséges minden intézkedést meghoznak.”

               3.Az Unió által képviselendő álláspont

               A Bizottság felkéri a Tanácsot, hogy fogadja el az Európai Unió nevében elfogadandó, az Európai Unió–Kolumbia–Peru kereskedelmi bizottságnak a kereskedelmi megállapodás XII. mellékletének (Kormányzati beszerzések) 1. függeléke A. szakasza 1. alszakaszát (Központi kormányzati szervek) módosító határozattervezetével kapcsolatban képviselendő álláspontot, amely alszakasz meghatározza, hogy Kolumbia mely központinál alacsonyabb szintű kormányzati szervezeteinek beszerzési eljárásai tartoznak a VI. cím hatálya alá.

               A javasolt módosítást illetően az Európai Unió nevében képviselendő álláspont a kereskedelmi bizottság e határozathoz csatolt határozattervezetén alapul.

               Az említett módosítás célja a központi szintű beszerzést végző szervek listájának naprakésszé tétele hat, 2011 után létrehozott ügynökség hozzáadásával, amelyek a végrehajtói szinthez tartoznak. Az Unió és Kolumbia közötti kereskedelmi megállapodásra irányuló tárgyalások 2010. évi lezárásakor az ilyen ügynökségek által jelenleg gyakorolt hatásköröket miniszteri szintű beszerzést végző szervek gyakorolták. Ezek az ügynökségek jelenleg nem szerepelnek Kolumbia központi szintű beszerzést végző szerveinek jegyzékén.

               A kereskedelmi megállapodás 191. cikke (A hatály módosítása és helyesbítése) lehetőséget biztosít a közbeszerzésről szóló VI. cím hatályának módosítására. A kereskedelmi bizottság a 191. cikk (4) bekezdése szerint felhatalmazással rendelkezik arra, hogy megegyezzen a Felek bármely olyan módosítási javaslatáról, amely a kereskedelmi megállapodás vonatkozó mellékletének – azaz a XII. mellékletnek (Kormányzati beszerzések) – a módosítására irányul.

               Tekintettel arra, hogy a határozatnak csak az Unió és Kolumbia viszonyában lesz hatálya, a határozatot elfogadhatja az Unió és Kolumbia a kereskedelmi bizottságban, mivel a megállapodás 14. cikkének (3) bekezdése értelmében az kizárólag e két Fél kétoldalú kapcsolataira vonatkozik.

               A javaslat az Európai Unió kizárólagos hatáskörébe tartozik, ezért a szubszidiaritás elve nem alkalmazható.

               4.Jogalap

               4.1.Eljárási jogalap

               4.1.1.Alapelvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  1
               .

               4.1.2.A jelen esetre történő alkalmazás

               A kereskedelmi bizottság egy olyan testület, amelyet egy megállapodás, konkrétan az egyrészről az Európai Unió és tagállamai, másrészről Kolumbia és Peru közötti kereskedelmi megállapodás hozott létre.

               A kereskedelmi bizottság által elfogadandó határozat a kereskedelmi megállapodás 14. cikke (2) bekezdésének megfelelően kötelező joghatást kiváltó jogi aktus. A tervezett jogi aktus nem egészíti ki és nem módosítja a kilépésről rendelkező megállapodás intézményi keretét.

               A javasolt határozat eljárási jogalapja ezért az EUMSZ 218. cikkének (9) bekezdése.

               4.2.Anyagi jogalap

               4.2.1.Alapelvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik csak járulékos jellegű, az EUMSZ 218. cikkének (9) bekezdése szerinti határozatot egyetlen anyagi jogalapra, azaz az elsődleges, illetve döntő jellegű célkitűzés vagy összetevő által megkövetelt anyagi jogalapra kell alapítani.

               4.2.2.A jelen esetre történő alkalmazás

               A tervezett jogi aktus fő célja és tartalma – vagyis a kereskedelmi megállapodás VI. címe hatályának kiterjesztése – a közös kereskedelempolitikával kapcsolatos.

               A javasolt határozat eljárási jogalapja ezért az EUMSZ 207. cikke és különösen annak (4) bekezdése.

               4.3.Következtetés

               A javasolt határozat jogalapja ezért az EUMSZ 207. cikke (4) bekezdésének első albekezdése, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a Tanács jogi aktusa módosítani fogja a kereskedelmi megállapodás XII. melléklete (Kormányzati beszerzések) 1. függeléke A. szakaszának 1. alszakaszát (Központi kormányzati szervek), elfogadását követően helyénvaló kihirdetni az Európai Unió Hivatalos Lapjában.

               2021/0014 (NLE)

               Javaslat

               A TANÁCS HATÁROZATA

               az Európai Unió által az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodás keretében működő kereskedelmi bizottságban a kereskedelmi megállapodás XII. melléklete (Kormányzati beszerzések) 1. függelékének módosításával kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,

               tekintettel az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodásra és különösen annak 191. cikkére,

               tekintettel az Európai Bizottság javaslatára,

               mivel:

               (1)Az egyrészről az Európai Unió és tagállamai, másrészről Kolumbia és Peru közötti kereskedelmi megállapodást az Unió a 2012/735/EU tanácsi határozattal
                  2
                összhangban aláírta, amely megállapodást az Unió és Peru 2013. március 1-jétől, az Unió és Kolumbia pedig 2013. augusztus 1-jétől ideiglenesen alkalmazza. A kereskedelmi megállapodást az Ecuador csatlakozásáról szóló jegyzőkönyv
                  3
                módosította, amelyet az (EU) 2016/2369 tanácsi határozattal
                  4
                összhangban 2016. november 11-én írtak alá és 2017. január 1-jétől ideiglenesen alkalmaznak (a továbbiakban: a kereskedelmi megállapodás).

               (2)A kereskedelmi megállapodás 14. cikkének (3) bekezdése értelmében, összefüggésben annak 12. cikke (4) bekezdésével, az Unió és Kolumbia közötti kereskedelmi megállapodás által létrehozott kereskedelmi bizottság határozatot fogadhat el, amennyiben a határozat kizárólag e két Fél kétoldalú kapcsolataira vonatkozik.

               (3)A kereskedelmi bizottság elfogadja a kereskedelmi megállapodás XII. melléklete 1. függeléke A. szakasza 1. alszakaszának módosításáról szóló határozatot, amely révén hat ügynökséggel egészíti ki a kolumbiai központi szintű beszerzést végző szervek jegyzékét.

               (4)Helyénvaló meghatározni a kereskedelmi bizottságban az Unió által képviselendő álláspontot, mivel a kereskedelmi megállapodás XII. melléklete 1. függeléke A. szakasza 1. alszakaszának módosításáról szóló határozat – a kereskedelmi megállapodás 14. cikkének (2) bekezdésével összhangban – kötelező erejű lesz az Unióra nézve.

               (5)A kereskedelmi megállapodás 191. cikke meghatározza, hogy a Felek milyen eljárásokkal módosíthatják vagy helyesbíthetik a kereskedelmi megállapodás VI. címének hatálya alá tartozó beszerzések körét.

               (6)A kereskedelmi megállapodás XII. melléklete (Kormányzati beszerzések) 1. függeléke A. szakaszának a központi kormányzati beszerzésekről szóló 1. alszakasza meghatározza, hogy Kolumbia mely központi kormányzati szervezeteinek beszerzései tartoznak a VI. cikk hatálya alá.

               (7)A kormányzati beszerzési albizottság 2019. október 17-én Bogotában (Kolumbia) tartott ülésén tájékoztatta az Uniót azon szándékáról, hogy a 2011 után létrehozott, a végrehajtói szinthez tartozó hat ügynökség hozzáadásával aktualizálja a központi szintű beszerzést végző szervek jegyzékét. Az Unió és Kolumbia közötti kereskedelmi megállapodásra irányuló tárgyalások 2010. évi lezárásakor az ilyen ügynökségek által jelenleg gyakorolt hatásköröket miniszteri szintű beszerzést végző szervek gyakorolták. Ezek az ügynökségek jelenleg nem szerepelnek Kolumbia központi szintű beszerzést végző szerveinek jegyzékén.

               (8)Az Unió és Kolumbia egyetértenek abban, hogy e hat ügynökség hozzáadásával naprakésszé kell tenni Kolumbia központi szintű beszerzést végző szerveinek jegyzékét.

               (9)Ennélfogva módosítani kell a kereskedelmi megállapodás XII. melléklete 1. függeléke A. szakaszának 1. alszakaszát. Az Unió és Kolumbia megállapodnak abban, hogy ez az aktualizálás nem igényel kompenzációs kiigazítást, mivel ez a kereskedelmi megállapodás 191. cikkének (2) bekezdése szerinti kisebb módosítás,

               ELFOGADTA EZT A HATÁROZATOT:

               1. cikk

               Az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi megállapodás keretében működő kereskedelmi bizottságban a kereskedelmi megállapodás XII. melléklete 1. függeléke módosításával kapcsolatban az Unió által képviselendő álláspont a kereskedelmi bizottság e határozathoz csatolt tervezetén alapul.

               2. cikk

               A kereskedelmi bizottság határozatát annak elfogadását követően ki kell hirdetni az Európai Unió Hivatalos Lapjában.

               3. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        C-399/12. sz. ügy, Németország kontra Tanács (OIV), ECLI:EU:C:2014:2258, 61–64. pont.

                     (2)

                        A Tanács 2012/735/EU határozata (2012. május 31.) az egyrészről az Európai Unió és tagállamai, másrészről Kolumbia és Peru közötti kereskedelmi megállapodásnak az Unió nevében történő aláírásáról és ideiglenes alkalmazásáról (HL L 354., 2012.12.21., 1. o.).

                     (3)

                        Csatlakozási jegyzőkönyv az egyrészről az Európai Unió és tagállamai, másrészről Kolumbia és Peru közötti kereskedelmi megállapodáshoz, Ecuador csatlakozásának figyelembevétele céljából (HL L 356., 2016.12.24., 3. o.).

                     (4)

                        A Tanács (EU) 2016/2369 határozata (2016. november 11.) az egyrészről az Európai Unió és tagállamai, másrészről Kolumbia és Peru közötti kereskedelmi megállapodáshoz csatolt, Ecuadornak a kereskedelmi megállapodáshoz való csatlakozásának figyelembevétele céljából készült csatlakozási jegyzőkönyvnek az Unió nevében történő aláírásáról és ideiglenes alkalmazásáról (HL L 356., 2016.12.24., 1. o.).

    ---documentbreak---

               EURÓPAI BIZOTTSÁG
            Brüsszel, 2021.1.27.
            COM(2021) 27 final
            MELLÉKLET
            a következőhöz:

               JAVASLATA TANÁCS HATÁROZATA
            az Európai Unió által az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodás keretében működő kereskedelmi bizottságban a kereskedelmi megállapodás XII. melléklete (Kormányzati beszerzések) 1. függelékének módosításával kapcsolatban képviselendő álláspontról

               TERVEZET

               A EU–KOLUMBIA–PERU KERESKEDELMI BIZOTTSÁG 2/2020 HATÁROZATA

               2021. XX

               az egyrészről az Európai Unió és tagállamai, másrészről Kolumbia, Peru és Ecuador között létrejött kereskedelmi megállapodás XII. melléklete (Kormányzati beszerzések) 1. függelékének módosításáról

               A KERESKEDELMI BIZOTTSÁG,

               tekintettel az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodásra és különösen annak 191. cikkére,

               mivel:

               (1)Az egyrészről az Európai Unió és tagállamai, másrészről Kolumbia, Peru és Ecuador között létrejött kereskedelmi megállapodás (a továbbiakban: a kereskedelmi megállapodás) 191. cikke megállapítja azokat az eljárásokat, amelyek révén valamely Fél módosíthatja vagy helyesbítheti a kereskedelmi megállapodás VI. címének hatálya alá tartozó beszerzések körét.

               (2)A kereskedelmi megállapodás XII. melléklete 1. függeléke A. szakaszának a központi szintű kormányzati szervezetekről szóló 1. alszakasza meghatározza, hogy Kolumbia mely központi szintű kormányzati szervezeteinek beszerzései tartoznak a VI. cikk hatálya alá.

               (3)A kormányzati beszerzési albizottság 2019. október 17-én Bogotában tartott ülésén Kolumbia tájékoztatta az Uniót azon szándékáról, hogy a 2011 után létrehozott, a végrehajtói szinthez tartozó hat ügynökség hozzáadásával aktualizálja a központi szintű beszerzést végző szervek jegyzékét. Az Unió és Kolumbia közötti kereskedelmi megállapodásra irányuló tárgyalások 2010. évi lezárásakor az ilyen ügynökségek által jelenleg gyakorolt hatásköröket miniszteri szintű beszerzést végző szervek gyakorolták. Ezek az ügynökségek jelenleg nem szerepelnek Kolumbia központi szintű beszerzést végző szerveinek jegyzékén.

               (4)Az Unió és Kolumbia egyetértenek abban, hogy az e határozatban meghatározott hat ügynökség hozzáadásával naprakésszé kell tenni a kolumbiai központi szintű beszerzést végző szervek jegyzékét.

               (5)Ennélfogva módosítani kell a kereskedelmi megállapodás XII. melléklete 1. függeléke A. szakaszának 1. alszakaszát. Az Unió és Kolumbia megállapodnak abban, hogy ez az aktualizálás nem igényel kompenzációs kiigazítást, mivel ez a kereskedelmi megállapodás 191. cikkének (2) bekezdése szerinti kisebb módosítás.

               (6)A kereskedelmi megállapodás 14. cikkének (3) bekezdése értelmében, összefüggésben a 12. cikk (4) bekezdésével, a kereskedelmi megállapodás XII. melléklete 1. függeléke A. szakasza 1. alszakaszának módosítására vonatkozó határozatot az Európai Unió és Kolumbia (az érintett aláíró andoki ország) elfogadhatja a kereskedelmi megállapodás keretében létrehozott kereskedelmi bizottságban, mivel a határozat kizárólag e két Fél kétoldalú kapcsolataira vonatkozik,

               ELFOGADTA EZT A HATÁROZATOT:

               1. cikk

               A kereskedelmi megállapodás XII. melléklete (Kormányzati beszerzések) 1. függeléke A. szakaszának 1. alszakaszában a központi szintű beszerzést végző szervek jegyzéke a következő címmel és hat ügynökséggel egészül ki:

               „A végrehajtási részlegek ügynökségei

               29. Agencia Nacional de Minería

               30. Agencia Nacional de Infraestructura

               31. Agencia Nacional de Seguridad Vial

               32. Agencia Nacional del Espectro

               33. Agencia Presidencial de Cooperación Internacional de Colombia

               34. Agencia de Desarrollo Rural”.

               2. cikk

               Az 1. cikkben meghatározott módosítás nem von maga után kompenzációs kiigazítást.

               3. cikk

               Ez a határozat […]-án/-én lép hatályba.

               Ezt a határozatot a kereskedelmi megállapodás részes feleinek hivatalos nyelvein kell megszövegezni, amelyek mindegyike egyaránt hiteles.

               Kelt […]-án/-én.

                        a kereskedelmi bizottság részéről


               EURÓPAI BIZOTTSÁG
            Brüsszel, 2021.1.27.
            COM(2020) 834 final/2
            2020/0368(NLE)
            COM(2020) 834 final of 10.12.2020 downgraded on 27.1.2021
            Javaslat
            A TANÁCS HATÁROZATA
            a kockázatnak nem kitett áruk meghatározásáról szóló vegyes bizottsági határozattervezetre vonatkozóan az EUMSZ 218. cikkének (9) bekezdésével összhangban képviselendő uniós álláspontról

               INDOKOLÁS

               1.A javaslat tárgya

               A Bizottság javasolja, hogy a Tanács hagyja jóvá a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással (a továbbiakban: a kilépésről rendelkező megállapodás) létrehozott vegyes bizottságban az Unió által képviselendő álláspontot egy olyan vegyes bizottsági határozattal kapcsolatban, amely megállapítja azokat a kritériumokat, amelyek mellett az áruk Észak-Írországban kereskedelmi feldolgozás alatt nem állónak tekintendők, valamint azokat a kritériumokat, amelyek mellett az Észak-Írországba behozott áruk esetében nem áll fenn annak a kockázata, hogy azokat a későbbiekben az Unióba szállítják.

               2.A javaslat háttere

                  Az Írországról és Észak-Írországról szóló jegyzőkönyv (a továbbiakban: a jegyzőkönyv) 5. cikkének (1) bekezdése meghatározza az Észak-Írországba behozott árukra alkalmazandó vámrendszert:

               –Egyesült Királyság más részéből közvetlenül Észak-Írországba behozott áru esetében: nem kell vámot fizetni, kivéve, ha fennáll annak a kockázata, hogy az árut a későbbiekben az Unióba szállítják

               –az Egyesült Királyságtól eltérő harmadik országokból Észak-Írországba behozott áru esetében: az Egyesült Királyságban alkalmazandó vámok, kivéve, ha fennáll annak a kockázata, hogy az árut a későbbiekben az Unióba szállítják.

                  A jegyzőkönyv 5. cikkének (2) bekezdése értelmében úgy tekintendő, hogy az Észak-Írországba behozott áru esetében fennáll annak a kockázata, hogy azt a későbbiekben az Unióba szállítják, kivéve, ha megállapítást nyer, hogy az említett áru:

               –nem kerül kereskedelmi jellegű feldolgozásra Észak-Írországban;

               –valamint teljesíti a vegyes bizottság által megállapított azon kritériumokat, amelyek mellett nem áll fenn annak a kockázata, hogy az árut a későbbiekben az Unióba szállítják.

                  A jegyzőkönyv 5. cikkének (2) bekezdése szerint a vegyes bizottság határozattal meghatározza az annak megállapításához szükséges kritériumokat, amelyek mellett nem áll fenn annak a kockázata, hogy az árut Észak-Írországból az Unióba szállítják.

               3.Az Unió által képviselendő álláspont

               Azon kritériumok, amelyek teljesülésével úgy tekintendő, hogy „nem áll fenn annak a kockázata”, hogy az árut az Unióba szállítják

               Az Észak-Írországba behozott áruk esetében akkor tekinthető úgy, hogy „nem áll fenn annak a kockázata”, hogy az árut a későbbiekben az Unióba szállítják, ha

               ·nincs olyan gazdasági ösztönző, amely a gazdasági szereplőket arra késztetné, hogy az árut Észak-Írországon keresztül szállítsák az EU-ba, nevezetesen az alkalmazandó vámtarifa-különbség miatt, ami azt jelenti, hogy

               ·a Nagy-Britanniából származó áruk esetében: a vámtarifa nulla

               ·egyéb harmadik országokból származó áruk esetében: az uniós vámtarifa az Egyesült Királyság vámtarifájánál alacsonyabb vagy azzal egyenlő,

               vagy ha más módon biztosított, hogy minimálisra csökkenjen annak a kockázata, hogy az árut a későbbiekben az EU-ba szállítják, nevezetesen azért, mert az importőrt olyan kereskedőként ismerik el, amely kizárólag észak-írországi végső fogyasztók számára értékesít („megbízható kereskedők rendszere”). A jegyzőkönyv 5. cikke (1) bekezdésének a „megbízható kereskedők rendszere” révén történő végrehajtása különösen gondos nyomon követést igényel az Unió részéről. Annak érdekében, hogy az Unió reagálni tudjon abban az esetben, ha ezek a rendszerek elégtelennek bizonyulnak, a vegyes bizottsági határozat olyan eljárási garanciákat ír elő, amelyek lehetővé teszik az abban foglalt megközelítés megszüntetését (megszüntetési záradék).

               4.Jogalap

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A vegyes bizottság által elfogadandó határozat joghatással bíró jogi aktus. A megállapodás 166. cikkének megfelelően a tervezett jogi aktus kötelező lesz a Felekre nézve.

               A tervezett jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               5.A tervezett jogi aktus kihirdetése

               Mivel a vegyes bizottság határozata a jegyzőkönyv érdemi rendelkezéseinek végrehajtását érinti, elfogadását követően helyénvaló azt kihirdetni az Európai Unió Hivatalos Lapjában.

               2020/0368 (NLE)

               Javaslat

               A TANÁCS HATÁROZATA

               a kockázatnak nem kitett áruk meghatározásáról szóló vegyes bizottsági határozattervezetre vonatkozóan az EUMSZ 218. cikkének (9) bekezdésével összhangban képviselendő uniós álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 218. cikke (9) bekezdésére,

               tekintettel az Európai Bizottság javaslatára,

               mivel:

               (1)A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodást (a továbbiakban: a kilépésről rendelkező megállapodás) az Unió a 2020. január 30-i (EU) 2020/135 tanácsi határozat
                  1
                révén megkötötte, és a megállapodás 2020. február 1-jén hatályba lépett.

               (2)A kilépésről rendelkező megállapodás 166. cikke értelmében a vegyes bizottság hatáskörrel rendelkezik arra, hogy határozatokat fogadjon el minden olyan kérdésben, amelyek tekintetében e megállapodás ezt lehetővé teszi. A kilépésről rendelkező megállapodáshoz csatolt, Írországról és Észak-Írországról szóló jegyzőkönyv (a továbbiakban: a jegyzőkönyv) a megállapodás szerves részét képezi.

               (3)A jegyzőkönyv 5. cikkének (1) bekezdése értelmében az uniós jogszerinti vámokat kell alkalmazni az Észak-Írországba behozott olyan árukra, amelyek esetében fennáll annak a kockázata, hogy azokat a későbbiekben az Unióba szállítják. Az ilyen kockázatnak nem kitett áru vagy mentesül a vám alól, vagy arra az Egyesült Királyságban alkalmazandó vámokat kell megfizetni.

               (4)Az 5. cikk (2) bekezdése szerint úgy tekintendő, hogy az Észak-Írországba behozott valamennyi áru esetében fennáll annak a kockázata, hogy azokat a későbbiekben az Unióba szállítják. Ebben az értelemben akkor tekintendő úgy, hogy az adott áru esetében „nem áll fenn annak a kockázata”, hogy azt a későbbiekben az Unióba szállítják, ha az Észak-Írországba behozott áru nem képezi ott kereskedelmi jellegű feldolgozás tárgyát, illetve megfelel a vegyes bizottsági határozatban meghatározott kritériumoknak.

               (5)A kereskedelmi jellegű feldolgozás tárgyát nem képező árukra vonatkozó kritériumoknak tiszteletben kell tartaniuk azt a tényt is, hogy a jegyzőkönyv 6. cikke szerint Észak-Írország az Egyesült Királyság vámterületének részét képezi, és tükrözniük kell a jegyzőkönyv részes Feleinek azon kötelezettségvállalását, hogy a jegyzőkönyv végrehajtása a lehető legkisebb mértékben befolyásolja az írországi és észak-írországi közösségek mindennapi életét.

               (6)Az Észak-Írországba behozott áruk akkor tekinthetők úgy, hogy az esetükben nem áll fenn annak a kockázata, hogy azokat a későbbiekben az Unióba szállítják, ha a vámtarifa-különbözet nulla, vagy ha más módon biztosított, hogy nincs olyan gazdasági ösztönző, amely a gazdasági szereplőket arra késztetné, hogy az árut pusztán az alkalmazandó vámtarifa-különbség miatt szállítsák Észak-Írországba.

               (7)Helyénvaló ezért meghatározni az Unió által a vegyes bizottságban képviselendő álláspontot,

               ELFOGADTA EZT A HATÁROZATOT:

               1. cikk

               A kilépésről rendelkező megállapodás 164. cikkével létrehozott vegyes bizottságban az Unió által – a jegyzőkönyv 12. cikkével összhangban hozandó határozattal kapcsolatban – képviselendő álláspont a vegyes bizottság határozatának az e határozathoz csatolt tervezetén alapul.

               2. cikk

               A vegyes bizottság határozatát az Európai Unió Hivatalos Lapjában ki kell hirdetni.

               3. cikk

               Ez a határozat az elfogadásának napján lép hatályba.

               Kelt Brüsszelben, -án/-én.

                     a Tanács részéről

                     az elnök

                     (1)

                        HL L 29., 2020.1.31., 1. o.

    ---documentbreak---

               EURÓPAI BIZOTTSÁG
            Brüsszel, 2021.1.27.
            COM(2020) 834 final/2
            COM(2020) 834 final of 10.12.2020 downgraded on 27.1.2021
            MELLÉKLET
            a következőhöz:
            Javaslat – A Tanács határozata
            a kockázatnak nem kitett áruk meghatározásáról szóló vegyes bizottsági határozattervezetre vonatkozóan az EUMSZ 218. cikkének (9) bekezdésével összhangban képviselendő uniós álláspontról

               HATÁROZATTERVEZET

               A VEGYES BIZOTTSÁG,

               tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodáshoz csatolt, Írországról/Észak-Írországról szóló jegyzőkönyvre és különösen annak 5. cikke (2) bekezdésére,

               A KÖVETKEZŐKÉPPEN HATÁROZOTT:

               1. cikk

               Tárgy

               Ez a határozat megállapítja az Írországról/Észak-Írországról szóló jegyzőkönyv (a továbbiakban: a jegyzőkönyv) 5. cikke (2) bekezdésének végrehajtására vonatkozó szabályokat a következők tekintetében:

               a)azon feltételek, amelyek alapján úgy tekintendő, hogy az Unión kívülről Észak-Írországba behozott áru nem kerül kereskedelmi jellegű feldolgozásra Észak-Írországban;

               b)azon kritériumok, amelyek alapján megállapítható, hogy az Unión kívülről Észak-Írországba behozott áru esetében nem áll fenn annak kockázata, hogy azt a későbbiekben az Unióba szállítják.

               2. cikk

               Nem kereskedelmi jellegű feldolgozás

               Akkor tekintendő úgy, hogy egy áru nem képezi kereskedelmi jellegű feldolgozás tárgyát, ha:

               a)azon személynek, aki az adott áru tekintetében szabad forgalomba bocsátásra vonatkozó vámáru-nyilatkozatot nyújt be, vagy akinek a nevében ilyen vámáru-nyilatkozatot nyújtanak be (a továbbiakban: importőr), a teljes éves árbevétele a legutóbbi teljes pénzügyi évben nem érte el az 500 000 GBP-t; vagy

               b)a feldolgozás Észak-Írországban történik, és kizárólagos célja:

               i.élelmiszer-értékesítés egyesült királysági végső fogyasztók számára;

               ii.építési tevékenység, amennyiben a feldolgozott áru az importőr által Észak-Írországban épített és ott elhelyezett építmény részét képezi;

               iii.az importőr által Észak-Írországban közvetlenül az igénybe vevő számára nyújtott egészségügyi vagy ápolási szolgáltatások;

               iv.nem nyereségszerzési célú tevékenységek Észak-Írországban, feltéve hogy az importőr a későbbiekben nem értékesíti a feldolgozott árut; vagy

               v.takarmány észak-írországi helyszíneken történő végső felhasználása az importőr által.

               3. cikk

               Azon kritériumok, amelyek teljesülésével úgy tekintendő, hogy nem áll fenn annak a kockázata, hogy az árut a későbbiekben az Unióba szállítják

               (1)Úgy tekintendő, hogy nem áll fenn annak a kockázata, hogy az árut a későbbiekben az Unióba szállítják, amennyiben az adott áru a 2. cikk szerint nem képezi kereskedelmi jellegű feldolgozás tárgyát, és amennyiben:

               a)az árut az Egyesült Királyság más részéből közvetlenül hozták be Észak-Írországba,

               i.az Unió közös vámtarifája szerint fizetendő vám nulla, vagy

               ii.az importőr e határozat 5–7. cikkével összhangban engedélyt kapott arra, hogy a szóban forgó árut Észak-Írországba behozza az Egyesült Királyságban található végső fogyasztók részére történő értékesítés vagy általuk történő végső felhasználás céljából, ideértve azt az esetet is, amikor az áru a 2. cikk szerinti nem kereskedelmi jellegű feldolgozáson esett át a végső fogyasztók részére történő értékesítést vagy általuk történő végső felhasználást megelőzően;

               b)az árut nem az Unióból vagy az Egyesült Királyság más részéből hozták be közvetlenül Észak-Írországba,

               i.az Unió közös vámtarifája szerint fizetendő vám az Egyesült Királyság vámtarifája szerint fizetendő vámnál alacsonyabb vagy azzal egyenlő, vagy

               ii.az importőr e határozat 5–7. cikkével összhangban engedélyt kapott arra, hogy a szóban forgó árut Észak-Írországba behozza az Egyesült Királyságban található végső fogyasztók részére történő értékesítés vagy általuk történő végső felhasználás céljából (ideértve azt az esetet is, amikor az áru a 2. cikk szerinti nem kereskedelmi jellegű feldolgozáson esett át a végső fogyasztók részére történő értékesítést vagy általuk történő végső felhasználást megelőzően), és az Unió közös vámtarifája szerint fizetendő vám és az Egyesült Királyság vámtarifája szerint fizetendő vám közötti különbség alacsonyabb, mint az áru értékének 3 %-a.

               (2)Az (1) bekezdés a) pontjának ii. alpontja és az (1) bekezdés b) pontjának ii. alpontja nem alkalmazandó az Unió által elfogadott piacvédelmi intézkedések hatálya alá tartozó árukra.

               4. cikk

               Az alkalmazandó vám megállapítása

               A 3. cikk (1) bekezdése a) pontjának i. alpontja és a 3. cikk (1) bekezdésének b) pontja alkalmazásában a következő szabályokat kell alkalmazni:

               a)az Unió közös vámtarifája szerint egy adott árura fizetendő vámot az uniós vámjogszabályokban meghatározott szabályokkal összhangban kell meghatározni;

               b)az Egyesült Királyság vámtarifája szerint egy adott árura fizetendő vámot az Egyesült Királyság vámjogszabályaiban meghatározott szabályokkal összhangban kell meghatározni.

               5. cikk

               A 3. cikkben meghatározott célokra kiadott engedély

               (1)A 3. cikk (1) bekezdése a) pontjának ii. alpontja és a 3. cikk (1) bekezdése b) pontjának ii. alpontja alkalmazásában valamely árunak végső fogyasztók részére történő értékesítés vagy általuk történő végső felhasználás céljából közvetlenül Észak-Írországba való behozatalának engedélyezése iránti kérelmet az Egyesült Királyság illetékes hatóságához kell benyújtani.

               (2)Az (1) bekezdésben említett engedély iránti kérelemnek tartalmaznia kell a kérelmező üzleti tevékenységére és a jellemzően Észak-Írországba behozott árukra vonatkozó információkat, valamint azon nyilvántartások, rendszerek és ellenőrzések típusának leírását, amelyek révén a kérelmező biztosítja az engedély hatálya alá tartozó áruk vámcélokra történő megfelelő bejelentését és a 6. cikk b) pontjában említett kötelezettségvállalás alátámasztásául szolgáló bizonyítékok rendelkezésre bocsátását. A kereskedőnek meg kell őriznie az elmúlt öt évre vonatkozó bizonyítékokat – például a számlákat –, és kérésre az illetékes hatóságok rendelkezésére kell bocsátania azokat. A kérelemre vonatkozó adatszolgáltatási követelményeket e határozat melléklete részletesen meghatározza.

               (3)Az engedélyben fel kell tüntetni legalább a következőket:

               a)annak a személynek a neve, akinek az engedélyt megadták („az engedély jogosultja”);

               b)az illetékes vámhatóság által a határozathoz rendelt egyedi hivatkozási szám („az engedély hivatkozási száma”);

               c)az engedélyező hatóság;

               d)az engedély hatálybalépésének időpontja.

               (4)Az e cikkben említett kérelmekre és engedélyekre – ideértve a nyomon követést is – az uniós vámjogszabályoknak a vámjogszabályok alkalmazásával kapcsolatos határozatokra vonatkozó rendelkezései alkalmazandók.

               (5)Amennyiben az Egyesült Királyság illetékes vámhatósága az engedély szándékos helytelen felhasználását vagy az engedély e határozatban meghatározott feltételeinek megsértését észleli, a hatóság az engedély érvényességét felfüggeszti vagy az engedélyt visszavonja.

               6. cikk

               Az engedély megadásának általános feltételei

               A 3. cikk (1) bekezdése a) pontjának ii. alpontja és a 3. cikk (1) bekezdése b) pontjának ii. alpontja alkalmazásában kiadható az engedély azoknak a kérelmezőknek, akik:

               a)megfelelnek az alábbi letelepedési kritériumoknak:

               i.Észak-Írországban letelepedettek, vagy állandó telephellyel rendelkeznek Észak-Írországban,

               –ahol állandóan rendelkezésre állnak emberi és technikai erőforrások; és

               –ahonnan az árut végső fogyasztók részére értékesítik vagy általuk történő végső felhasználás céljából rendelkezésre bocsátják; és

               –amennyiben a vámügyi, kereskedelmi és szállítási nyilvántartások és információk Észak-Írországban rendelkezésre állnak vagy hozzáférhetők, valamint

               ii.amennyiben nem Észak-Írországban letelepedettek, a vámügyi műveleteiket az Egyesült Királyságban végzik és Észak-Írországban közvetett vámképviselővel rendelkeznek;

               b)kötelezettséget vállalnak arra, hogy az árut kizárólag végső fogyasztók részére történő értékesítés vagy általuk történő végső felhasználás céljából hozzák be Észak-Írországba, ideértve azt az esetet is, amikor az áru a 2. cikk szerinti nem kereskedelmi jellegű feldolgozáson esett át a végső fogyasztók részére történő értékesítést vagy általuk történő végső felhasználást megelőzően; továbbá az észak-írországi végső fogyasztóknak történő értékesítés esetén kötelezettséget vállalnak arra, hogy az értékesítés egy vagy több észak-írországi fizikai értékesítőhelyről történik, ahonnan a végső fogyasztóknak történő közvetlen fizikai értékesítés történik.

               7. cikk

               Az engedély megadásának különös feltételei

               (1)A 3. cikk (1) bekezdése a) pontjának ii. alpontja és a 3. cikk (1) bekezdése b) pontjának ii. alpontja alkalmazásában áruk Észak-Írországba történő behozatalára vonatkozó engedély kizárólag azon kérelmezőknek adható, akik megfelelnek a 6. cikkben meghatározott kritériumoknak, valamint teljesítik a következő feltételeket:

               a)a kérelmező kijelenti, hogy az Észak-Írországba a 3. cikk (1) bekezdése a) pontjának ii. alpontjával vagy a 3. cikk (1) bekezdése b) pontjának ii. alpontjával összhangban behozott árukat bejelenti szabad forgalomba bocsátásra;

               b)a kérelmező nem követett el súlyos vagy ismétlődő, a vám- és az adójogszabályokat érintő jogsértést, és a gazdasági tevékenységéhez kapcsolódóan nem követett el súlyos bűncselekményt;

               c)az olyan áruként bejelentett áruk tekintetében, amely esetében nem áll fenn annak a kockázata, hogy azt a későbbiekben az Unióba szállítják, a kérelmezőnek bizonyítania kell, hogy műveleteit és az áruforgalmat magas szinten ellenőrzi egy olyan kereskedelmi és adott esetben szállítási nyilvántartás-irányítási rendszer segítségével, amely lehetővé teszi a megfelelő ellenőrzést és a 6. cikk b) pontjában említett kötelezettségvállalás alátámasztásául szolgáló bizonyítékok rendelkezésre bocsátását.

               (2)Az engedély csak abban az esetben adható meg, ha a vámhatóság úgy ítéli meg, hogy aránytalanul nagy adminisztratív erőfeszítés nélkül el tudja végezni az ellenőrzéseket, ideértve az arra vonatkozó bizonyítékok ellenőrzését is, hogy az árukat végső fogyasztóknak értékesítették vagy azok végső fogyasztók általi végső felhasználás tárgyát képezték.

               (3)Az e határozat hatálybalépését követő két hónapon belül az engedély ideiglenesen megadható, amennyiben a kérelmező hiánytalan kérelmet nyújtott be, megfelel az (1) bekezdés b) pontjának foglalt kritériumoknak, és kijelenti, hogy megfelel az engedélyezés egyéb feltételeinek. Az ideiglenes engedély érvényessége négy hónapos időtartamra korlátozódik – ennek lejártát követően a kereskedőnek állandó engedélyt kell szereznie ahhoz, hogy az engedélyezett tevékenységet továbbra is folytathassa.

               8. cikk

               Információcsere a jegyzőkönyv 5. cikke (1) és (2) bekezdésének alkalmazásáról

               (1)A jegyzőkönyv – a 638/2004/EK európai parlamenti és tanácsi rendelettel(
                  1
               ) és a 471/2009/EK európai parlamenti és tanácsi rendelettel(
                  2
               ) összefüggésben értelmezett – 5. cikke (4) bekezdésében említett kötelezettségvállalásai sérelme nélkül az Egyesült Királyság havonta információkat szolgáltat az Unió részére a jegyzőkönyv 5. cikke (1) és (2) bekezdésének, valamint e határozatnak az alkalmazásáról. Ezek az információk összesített formában és szállítmányonként tartalmazzák az alábbiakkal kapcsolatos mennyiségeket és értékeket, valamint a szállítóeszközöket:

               a)az Észak-Írországba behozott áruk, amelyek tekintetében a jegyzőkönyv 5. cikke (1) bekezdésének első albekezdésével összhangban nem kellett vámot fizetni;

               b)az Észak-Írországba behozott áruk, amelyek tekintetében a fizetendő vám összege megegyezett a jegyzőkönyv 5. cikke (1) bekezdésének második albekezdésével összhangban az Egyesült Királyságban alkalmazandó vámtarifa szerinti összeggel; valamint

               c)az Észak-Írországba behozott áruk, amelyek tekintetében a fizetendő vám összegét az Unió közös vámtarifájával összhangban határozták meg.

               (2)Az Egyesült Királyság az (1) bekezdésben említett információt az azt követő hónap 15. munkanapján bocsátja rendelkezésre, amelyre vonatkozóan az információt szolgáltatták.

               (3)Az információszolgáltatás elektronikus adatfeldolgozási eljárás alkalmazásával történik.

               (4)A(z) {insert reference to JC decision on Union presence}-ban/-ben említett uniós képviselők kérésére az Egyesült Királyság illetékes hatóságai évente legalább kétszer összesített formában és az engedélyezési formanyomtatvány útján tájékoztatják e képviselőket az 5–7. cikk alapján megadott engedélyekről, ideértve a megadott, elutasított és visszavont engedélyek számát.

               (5)A fent említett információk rendszeres továbbítását a lehető leghamarabb, de legkésőbb 2021. április 15-ig meg kell kezdeni. Az első információtovábbítás a 2021. január 1-jétől a továbbítást megelőző hónap végéig tartó időszakra terjed ki.

               9. cikk

               Felülvizsgálat és megszüntetés

               Amennyiben valamely Fél úgy ítéli meg, hogy a kereskedelem jelentős eltérítésére, csalásra vagy más jogellenes tevékenységre került sor, ez a Fél 2023. augusztus 1-ig tájékoztatja a másik Felet a vegyes bizottság keretében, és a Felek minden tőlük telhetőt megtesznek annak érdekében, hogy kölcsönösen kielégítő megoldást találjanak az ügyben. Amennyiben a Felek nem találnak kölcsönösen kielégítő megoldást, e határozat 3. cikke (1) bekezdése a) pontjának ii. alpontja, 3. cikke (1) bekezdése b) pontjának ii. alpontja, valamint 5–8. cikke 2024. augusztus 1-jétől nem alkalmazandó, kivéve, ha a vegyes bizottság 2024. április 1-je előtt úgy határoz, hogy azokat továbbra is alkalmazni kell.

               Amennyiben e határozat 3. cikke (1) bekezdése a) pontjának ii. alpontja, 3. cikke (1) bekezdése b) pontjának ii. alpontja és 5–8. cikke az első albekezdésnek megfelelően hatályát veszti, a vegyes bizottság 2024. augusztus 1-jéig módosítja ezt a határozatot annak érdekében, hogy 2024. augusztus 1-jétől megfelelő alternatív rendelkezéseket lehessen alkalmazni, figyelembe véve Észak-Írország különleges körülményeit, és teljes mértékben tiszteletben tartva Észak-Írországnak az Egyesült Királyság vámterületén elfoglalt helyét.

               10. cikk

               Hatálybalépés

               Ez a határozat 2021. január 1-jén lép hatályba.

               Kelt …-án/-én,

               a vegyes bizottság részéről

               a társelnökök

               Melléklet

               Kérelem végső fogyasztóknak szánt áruk Észak-Írországba történő szállítására irányuló engedély iránt

               (hivatkozás a határozat 5. cikkében)

               A kérelemben benyújtandó információk

               1. Igazoló dokumentumok

               Valamennyi kérelmező által kötelezően benyújtandó igazoló dokumentumok és információk:

               A letelepedést igazoló okirat/igazolás állandó üzleti telephely meglétéről

               2. A kérelmező által benyújtandó egyéb igazoló dokumentumok és információk

               Bármely egyéb olyan igazoló dokumentum vagy információ, amely relevánsnak tekinthető annak ellenőrzéséhez, hogy a kérelmező megfelel a határozat 6. és 7. cikkében említett kritériumoknak.

               Adja meg a kérelemhez csatolt igazoló dokumentum(ok) típusát és – ha alkalmazható – azonosító számát és/vagy kibocsátásának dátumát. Adja meg a csatolt dokumentumok teljes számát is.

               3. Dátum és a kérelmező aláírása

               Az elektronikus adatfeldolgozási eljárás alkalmazásával benyújtott kérelmeket a kérelmet benyújtó személynek hitelesítenie kell.

               Az a dátum, amikor a kérelmező aláírta vagy másként hitelesítette a kérelmet.

               A kérelmező adatai

               4. Kérelmező

               A kérelmező az a személy, aki a vámhatóságtól egy határozat meghozatalát kéri.

               Adja meg az érintett személy nevét és címét.

               5. A kérelmező azonosító száma

               A kérelmező az a személy, aki a vámhatóságtól egy határozat meghozatalát kéri.

               Adja meg az érintett személy gazdálkodói nyilvántartási és azonosító számát (EORI-szám) az (EU) 2015/2446 felhatalmazáson alapuló bizottsági rendelet(
                  3
               ) 1. cikke (18) bekezdésének megfelelően.

               6. Kérelmező jogi formája

               Az alapító okmányban szereplő jogi forma.

               7. Héaazonosító szám(ok)

               Ha rendelkezik ilyennel, adja meg a héaazonosító számot.

               8. Üzleti tevékenységek

               Adja meg a kérelmező üzleti tevékenységeivel kapcsolatos információkat. Kérjük, röviden ismertesse kereskedelmi tevékenységét, és adja meg az ellátási láncban betöltött szerepét (pl. gyártó, importőr, kiskereskedő stb.). Kérjük, ismertesse:

               – az importált áru tervezett felhasználását, beleértve az áru típusának leírását és azt, hogy az áru átesik-e bármilyen feldolgozáson,

               – az érintett árura vonatkozóan évente benyújtandó, szabad forgalomba bocsátásra vonatkozó vámáru-nyilatkozatok becsült számát,

               – a 6. cikk b) pontjában említett kötelezettségvállalás támogatására létrehozott nyilvántartások, rendszerek és ellenőrzések típusa.

               9. Éves forgalom

               A határozat 2. cikke céljából adja meg a legutóbbi teljes pénzügyi év éves forgalmát. Amennyiben egy újonnan alapított vállalkozás olyan nyilvántartásokat és információkat bocsát rendelkezésre, amelyek a várható árbevétel felmérése szempontjából relevánsak, pl. az igazgatók/partnerek/egyéni tulajdonos által jóváhagyott legfrissebb pénzforgalom-, mérleg- és eredménykimutatás-előrejelzések.

               10. A kérelemért felelős kapcsolattartó személy

               A kapcsolattartó személy felel a vámhatóságokkal a kérelem ügyében folytatott kapcsolattartásért.

               Adja meg a kapcsolattartó személy nevét és a következők bármelyikét: telefonszám, e-mail-cím (lehetőleg funkcionális postafiók)

               11. A kérelmező vállalatért felelős, vagy a vállalat vezetése felett ellenőrzést gyakorló személy

               A határozat 7. cikkének b) pontja céljából adja meg a kérelmező vállalat jogi formájának/létesítésének megfelelően az érintett személy(ek) nevét és pontos adatait, különös tekintettel a társaság igazgatójának/vezetőjének adataira, illetve adott esetben az igazgatósági tagok adataira. Fel kell tüntetni különösen a következőket: teljes név és cím, születési idő és nemzeti azonosító szám.

               Dátumok, időpontok, időszakok és helyek

               12. Az alapítás dátuma

               Számokkal jelölve az alapítás napja, hónapja és éve.

               13. Székhely/lakóhely címe

               A személy székhelyének vagy lakóhelyének pontos címe, beleértve az ország vagy terület azonosítóját.

               14. Nyilvántartás-vezetés helye

               Adja meg azon hely(ek) teljes címét, ahol a kérelmező nyilvántartásait tárolják vagy tárolni kívánják. A cím helyettesíthető a UN/LOCODE szerinti kóddal, ha általa egyértelműen beazonosítható az érintett hely.

               15. A feldolgozás vagy felhasználás helye(i)

               Kérjük, adja meg azon hely(ek) címét, ahol az árukat – adott esetben – feldolgozzák és a végső fogyasztóknak értékesítik.

                     (1)

                        Az Európai Parlament és a Tanács 638/2004/EK rendelete (2004. március 31.) a tagállamok közötti termékforgalomra vonatkozó statisztikákról és a 3330/91/EGK tanácsi rendelet hatályon kívül helyezéséről (HL L 102., 2004.4.7., 1. o.).

                     (2)

                        Az Európai Parlament és a Tanács 471/2009/EK rendelete (2009. május 6.) a Közösség harmadik országokkal folytatott külkereskedelmére vonatkozó statisztikáról, valamint az 1172/95/EK tanácsi rendelet hatályon kívül helyezéséről (HL L 152., 2009.6.16., 23. o.).

                     (3)

                        A Bizottság (EU) 2015/2446 felhatalmazáson alapuló rendelete (2015. július 28.) a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.28., 1. o.).